-----------------------------------------------------------------------
  2. ปัจจัยความเสี่ยง

  -----------------------------------------------------------------------

คณะกรรมการบริหารความเสี่ยงของบริษัท ได้ดำเนินการติดตามดูแล วิเคราะห์ปัจจัยความเสี่ยง
เพื่อประเมินผลการบริหารความเสี่ยงในทุกด้านให้มีความเหมาะสมและสอดคล้องกับนโยบายและกลยุทธ์ของบริษัท
รวมทั้งให้พนักงานได้มีความรู้ความเข้าใจในดำเนินการบริหารความเสี่ยง
มุ่งเน้นระบบงานที่เป็นมาตรฐานและใช้ดำเนินการได้อย่างเป็นรูปธรรม
และมีระบบบริหารจัดการความเสี่ยงให้อยู่ในระดับที่ยอมรับได้ โดยจำแนกความเสี่ยงหลักๆ
ที่สำคัญเป็น 5 ด้าน ดังนี้

2.1. ด้านรายได้

กลุ่มบริษัท จัสมิน
มีการแบ่งกลุ่มธุรกิจที่มีผลิตภัณฑ์และบริการหลากหลายที่เอื้อประโยชน์ต่อกันโดยอาศัยศักยภาพของโครงข่าย
บุคลากรที่มีความรู้ความเชี่ยวชาญ
เพื่อรองรับการขยายตัวทางด้านเทคโนโลยีการสื่อสารและเพื่อให้กลุ่มบริษัท จัสมิน
มีผลการดำเนินงานที่ดี เป็นไปตามเป้าหมายที่กำหนดไว้ โดยแบ่งเป็น

 ธุรกิจให้บริการอินเทอร์เน็ตความเร็วสูง (Broadband Business)

 ธุรกิจให้บริการโครงข่ายโทรคมนาคม (Telecom Network & Service Provider
Business

 ธุรกิจงานจัดหา ออกแบบและวางระบบสื่อสารและโทรคมนาคม (System Integration
Business)

 ธุรกิจอื่นๆ (Other Businesses)

การมีผลิตภัณฑ์และบริการที่เกี่ยวเนื่องกันภายในกลุ่มบริษัท จัสมิน
ก่อให้เกิดการได้ประโยชน์ร่วมกันทั้งทางด้านเทคโนโลยี การตลาด ต้นทุน และการบริหารจัดการ
ซึ่งทำให้เกิดศักยภาพในการให้บริการด้านสื่อสารโทรคมนาคมที่หลากหลาย
ด้วยต้นทุนการให้บริการที่ลดลงและช่วยก่อให้รายได้เติบโตอย่างยั่งยืน

รายได้ส่วนใหญ่ในปี 2555 เป็นธุรกิจให้บริการอินเทอร์เน็ตความเร็วสูง
ซึ่งในการบริหารความเสี่ยงบริษัทตระหนักถึงความต้องการของลูกค้าที่มีการใช้อินเทอร์เน็ตที่ความหลากหลายมากขึ้น
โดยเน้นการเพิ่มมาตรฐานความเร็วตลอดเวลาที่ผ่านมา
และพัฒนาโครงข่ายคุณภาพให้ตอบรับกับปริมาณการใช้งานอินเทอร์เน็ตที่เพิ่มขึ้น
ตามการเปลี่ยนแปลงพฤติกรรมของผู้บริโภค
จึงส่งผลให้เกิดการขยายตัวของปริมาณลูกค้าและรายได้ที่เพิ่มสูงขึ้นอย่างต่อเนื่อง
นอกจากนี้ยังสนับสนุนการพัฒนาบรอดแบนด์ของประเทศภายใต้กรอบนโยบายของกระทรวงเทคโนโลยีสารสนเทศและการสื่อสาร
เพื่อเป็นการเตรียมความพร้อมเข้าสู่ประชาคมเศรษฐกิจอาเซียน (ASEAN Economic Community
: AEC)

2.2. ด้านการเงิน

 ความเสี่ยงจากการจัดหาเงินทุนเพื่อรองรับการดำเนินธุรกิจ โดยกลุ่มบริษัท จัสมิน
มีนโยบายในการจัดทำและวางแผนการดำเนินงาน
มีการบริหารกระแสเงินสดรับและจ่ายที่มีประสิทธิภาพ และมีการวางแผนการจัดหาแหล่งเงินทุน
โดยให้ความสำคัญกับการใช้เงินทุนจากภายในกลุ่มบริษัท จัสมิน

 ความเสี่ยงจากการผิดเงื่อนไขสัญญาทางการเงินหรือสัญญาทางการค้า
มีการติดตามและตรวจสอบการปฎิบัติตามเงื่อนไขสัญญาทางการเงินและสัญญาทางการค้า
การบริหารกระแสเงินสด การใช้เครื่องมือทางการเงินที่เหมาะสม
การพิจารณาช่วงเวลาที่เหมาะสมในการเข้าทำสัญญาแลกเปลี่ยนเงินตราต่างประเทศล่วงหน้า
(Forward Contracts) รวมถึงการเก็บสำรองเงินในบัญชี USD
สำหรับการจ่ายชำระค่าสินค้าจากต่างประเทศ

2.3 ด้านบุคลากร

ด้วยเทคโนโลยีด้านอินเทอร์เน็ตและเทคโนโลยีด้านสารสนเทศที่เปลี่ยนแปลงไปตลอดเวลา
ทำให้บุคลากรมีการปรับตัวให้ทันกับเทคโนโลยีที่เปลี่ยนไป ซึ่งกลุ่มบริษัท จัสมิน
มีการเตรียมความพร้อมด้านบุคลากร โดยมีการฝึกอบรมพนักงานอย่างต่อเนื่อง
และมีการวางแผนอัตรากำลังคนล่วงหน้า
นอกจากนี้ยังส่งเสริมให้บุคลากรมีความก้าวหน้าในสายอาชีพตามความรู้ความสามารถบนพื้นฐานของการประเมินผลการปฏิบัติงานอย่างเป็นธรรม
มีการกำหนดค่าตอบแทนให้เหมาะสมโดยเทียบเคียงกับธุรกิจประเภทเดียวกัน

2.4 ด้านการตลาดและการแข่งขัน

ในปี 2555 ผู้ให้บริการอินเทอร์เน็ตความเร็วสูงรายอื่นพยายามขยายตลาดให้ครอบคลุมเมืองใหญ่ๆ
ในภูมิภาค ซึ่งทำให้เกิดการแข่งขันอย่างต่อเนื่อง
ซึ่งบริษัทได้บริหารความเสี่ยงในเรื่องดังกล่าวโดยการสร้างและขยายโครงข่ายอินเทอร์เน็ตความเร็วสูงให้ครอบคลุมและสามารถรองรับความต้องการของลูกค้าได้ทั่วประเทศ
โดยมีโครงข่ายที่มั่นคงแข็งแรงมีเสถียรภาพและควบคุมคุณภาพความเร็ว
อีกทั้งนำเสนอบริการให้ตรงกับความต้องการของลูกค้า
พร้อมกับการให้บริการอินเทอร์เน็ตความเร็วที่สูงกว่าในราคาเท่าเดิม
นอกจากนี้ยังมีการบำรุงรักษาอุปกรณ์สื่อสารข้อมูลและโทรคมนาคมให้มีประสิทธิภาพ

อย่างไรก็ตามถึงแม้ว่าการแข่งขันจะมีมากขึ้น แต่แผนพัฒนาเศรษฐกิจและสังคมแห่งชาติฉบับที่ 11
(พ.ศ. 2555 –2559) ส่งเสริมการใช้อินเทอร์เน็ตความเร็วสูงให้ครอบคลุมร้อยละ 80
ของประชากรทั้งประเทศ
จึงเป็นการส่งเสริมให้ตลาดการให้บริการอินเทอร์เน็ตความเร็วสูงมีการเติบโตเพิ่มขึ้น

2.5 ด้านปฏิบัติการบำรุงรักษา

การเป็นผู้นำในการให้บริการด้านสื่อสารโทรคมนาคมนั้น
การบำรุงรักษาโครงข่ายให้มีคุณภาพและเสถียรภาพเป็นสิ่งที่สำคัญที่สุดเพื่อประสิทธิภาพในการให้บริการที่ต่อเนื่อง
อีกทั้งทางบริษัทได้ป้องกันความเสี่ยงของระบบโครงข่ายโทรคมนาคมด้วยการออกแบบให้มีโครงข่ายหลัก
และโครงข่ายสำรองในจุดหลักของโครงข่ายที่สำคัญ มีระบบ Network Monitoring
ที่มีประสิทธิภาพในการบริหารจัดการโครงข่าย และเน้นการทำ Preventive Maintenance
ตามแผนการบำรุงรักษาและป้องกันเหตุเสียล่วงหน้า